Ondersoek: Pandemie slaan skole al hoe harder | Netwerk24
Ondersoek: Pandemie slaan skole al hoe harder
Foto's ter illustrasie
Die nuwe skooljaar is op hande, en ouers, leerders en opvoeders betree nog 'n jaar van onsekerheid weens die Covid-19-pandemie. Klasse wat op 'n rotasiebasis bygewoon word, 'n skoolkalender wat uit die bloute aangepas kan word, skoolsluitings, 'n gebrek aan kontakonderrig, en baie leerders en opvoeders wat aan die diep kant ingegooi is wat aanlyn onderrrig betref . . .
Covid-19 het die gesig van onderwys onherroeplik verander. En dan is daar ook nog bykomende uitdagings soos tieners van selfs jonger as 14 wat ma word. "Dit voel niks lekker nie," sê Radrigo Delport van Grabouw oor hoe Covid-19 hom as tienjarige op skool raak.
"Die masker gee my 'n kopseer en ek kan nie vars asem inkry nie," sê dié leerder aan die Hoërskool Grabouw, waar hy verlede jaar graad vier voltooi het en om die beurt 'n week skool gegaan en by die huis gebly het. "Daar is nou min kinders in die klas. So, ek het nie meer maatjies nie. Ons het altyd aan-aan en met 'n rugbybal gespeel. Maar nou speel ons nie meer nie, omdat ons nie kontak mag maak nie."